text: Grønt lys til flygtninge i Sommersted
  11 august 2014 kl. 16.23
  Et flertal i Haderslev Kommunes økonomiudvalg har mandag givet grønt lys for, at de bygninger, der hidtil husede Sommersted Efterskole, bliver indrettet til et midlertidigt asylcenter for syriske flygtninge.
  Det forventes, at skolen vil blive taget i brug i løbet af nogle uger, og at der fra starten vil være ca. 100 beboere, som vil være familier med børn.
  Efterhånden som skolen bliver indrettet til formålet, vil der sandsynligvis være i alt ca. 180 beboere. Haderslev Kommune er ikke involveret i driften af asylcentret.
  -De mange mennesker, der flygter fra de forfærdelige forhold i Syrien har betydet, at Udlændingestyrelsen ikke har flere akutpladser, og derfor må vi naturligvis forsøge at hjælpe i denne ulykkelige situation, siger borgmester H.P. Geil.
  Sommersted Efterskole ejes af Nykredit, der har indgået aftale med Udlændingestyrelsen.
  
  